b'\n_START_ARTICLE_\nFiti\xc4\x8dna kislina\n_START_PARAGRAPH_\nF\xc3\xadti\xc4\x8dna kislina (tudi fitinska kislina, inozitol heksakisfosfat (IP6); fitat, \xc4\x8de je v obliki soli) je v mnogih rastlinskih tkivih poglavitna zaloga fosforja, zlasti v semenu._NEWLINE_Fitinska kislina ima lahko tudi \xc5\xa1tevilne raznovrstne u\xc4\x8dinke na \xc4\x8dlovekovo zdravje, pri \xc4\x8demer gre predvsem za antioksidativno in antikancerogeno (varuje pred rakom) ter hipoholesterolemi\xc4\x8dno (zni\xc5\xbeuje raven holesterola) in hipolipidemi\xc4\x8dno (zni\xc5\xbeuje raven lipidov v krvi) delovanje. Na podlagi \xc5\xa1tevilnih raziskav na \xc5\xbeivalih in ugotovljenih ugodnih u\xc4\x8dinkov lahko predpostavljamo koristno delovanje tudi na ljudeh, vendar bo za potrditev teh u\xc4\x8dinkov potrebno narediti \xc5\xa1e veliko klini\xc4\x8dnih \xc5\xa1tudij.\n_START_SECTION_\nKemizem\n_START_PARAGRAPH_\nFitinska kislina je po svoji kemijski strukturi inozitol heksafosfat (IP6). Osnovni skelet predstavlja inozitol, vsaka izmed njegovih \xc5\xa1estih hidroksilnih skupin pa je zaestrena z eno molekulo fosforjeve (V) kisline (H\xe2\x82\x83PO\xe2\x82\x84). Gre torej za fosforiliran ogljikov hidrat, ki vsebuje energijsko bogate vezi. Lahko obstaja tudi kot fitat v obliki soli s K\xe2\x81\xba, Ca\xc2\xb2\xe2\x81\xba, Mg\xc2\xb2\xe2\x81\xba. (7)'